62022TJ0448_RES
Kawża T‑448/22
PW
vs
Servizz Ewropew għall-Azzjoni Esterna
Sentenza tal-Qorti Ġenerali (Ir-Raba’ Awla) tat‑2 ta’ Ottubru 2024
“Servizz pubbliku – Membru tal-persunal bil-kuntratt – Rifjut ta’ rimbors tal-ispejjeż tal-ivvjaġġar annwali għall-ulied dipendenti – Artikolu 8(1) tal-Anness VII tar-Regolamenti tal-Persunal – Rikors għal annullament – Att li jikkawża preġudizzju – Deċiżjoni li tiffissa b’mod definittiv il-pożizzjoni tal-amministrazzjoni – Ammissibbiltà – Prinċipju ta’ amministrazzjoni tajba – Dmir ta’ premura”
Rikorsi tal-uffiċjali – Att li jikkawża preġudizzju – Kunċett – Tweġiba tal-amministrazzjoni li ma tistax titqies li tiffissa l-pożizzjoni definittiva tal-istituzzjoni minħabba l-assenza ta’ informazzjoni rilevanti – Esklużjoni
(Regolamenti tal-Persunal, Artikoli 90 u 91)
(ara l-punti 31, 33, 34, 41 u 42)
Uffiċjali – Rimbors ta’ spejjeż – Spejjeż tal-ivvjaġġar annwali – Kundizzjonijiet u modalitajiet – Setgħa ta’ evalwazzjoni tal-leġiżlatur tal-Unjoni – Adozzjoni ta’ dispożizzjonijiet ġenerali ta’ implimentazzjoni li jipprevedu l-ħlas matul xahar speċifiku fuq il-bażi taċ-ċirkustanzi familjali tal-benefiċjarju – Iffissar mill-amministrazzjoni ta’ terminu raġonevoli li jippermetti lill-benefiċjarju jikkomunika din l-informazzjoni – Ammissibbiltà
(Regolamenti tal-Persunal, Anness VII, Artikolu 8(1))
(ara l-punti 57 sa 62, 65 u 66)
Atti tal-istituzzjonijiet – Direttivi interni – Kunċett – Regola ppubblikata fuq is-sit intranet ta’ istituzzjoni – Inklużjoni – Effetti legali
(ara l-punti 64, 68 u 72)
Rikorsi tal-uffiċjali – Motivi – Motiv ibbażat fuq ksur tad-dmir ta’ premura – Kontestazzjoni tal-applikazzjoni mill-amministrazzjoni ta’ terminu fir-rigward tar-rikorrent – Assenza ta’ spjegazzjoni tal-iżbalji meqjusa li twettqu fil-kuntest tal-ibbilanċjar tal-interessi – Riferiment ġenerali għal effetti tal-pandemija tal-COVID 19 – Ċaħda
(Regolamenti tal-Persunal, Anness VII, Artikolu 8)
(ara l-punti 78 sa 80)
Proċedura ġudizzjarja – Spejjeż – Spejjeż fiergħa u vessatorji – Aġir ta’ istituzzjoni li jiffavorixxi t-tnissil tat-tilwima
(Regoli tal-Proċedura tal-Qorti Ġenerali, Artikolu 135(2))
(ara l-punt 85)
Sunt
F’din is-sentenza, il-Qorti Ġenerali ċaħdet ir-rikors ippreżentat minn PW, membru tal-persunal bil-kuntratt tas-Servizz Ewropew għall-Azzjoni Esterna (SEAE), kontra d-deċiżjoni impliċita tas-SEAE li ċaħdet it-talba tiegħu għall-ħlas tal-ispejjeż tal-ivvjaġġar annwali tal-ulied dipendenti tiegħu għas-sena 2020 kollha.
F’din l-okkażjoni, il-Qorti Ġenerali kkompletat il-ġurisprudenza eżistenti fir-rigward tal-kunċett ta’ “att li jikkawża preġudizzju”. Hija pprovdiet ukoll preċiżazzjonijiet dwar in-natura tal-ispejjeż tal-ivvjaġġar annwali u l-interpretazzjoni tal-Artikolu 8 tal-Anness VII tar-Regolament tal-Persunal tal-Unjoni Ewropea (iktar ’il quddiem ir-“Regolamenti tal-Persunal”) li jirregola l-ħlas ta’ dawn l-ispejjeż, kif ukoll dwar il-valur legali tar-regoli disponibbli fuq l-intranet tal-istituzzjonijiet.
Fi Frar 2020, ir-rikorrent ingħaqad mad-delegazzjoni tal-Unjoni Ewropea li tinsab f’Washington, DC (l-Istati Uniti). Il-konjuġi tar-rikorrent kienet fis-servizz tal-Parlament Ewropew fi Brussell (il-Belġju). Ikkollokata fi grad ogħla, kienet hi li kienet tirċievi l-allowances tal-familja u, għalhekk, il-ħlas tal-ispejjeż tal-ivvjaġġar annwali.
Fix-xahar ta’ Ġunju, ir-rikorrent ikkuntattja lis-SEAE sabiex jitlob il-ħlas tal-ispejjeż tal-ivvjaġġar annwali għall-erba’ ulied dipendenti tiegħu u, sussegwentement, wettaq diversi azzjonijiet skont l-istruzzjonijiet tas-SEAE u tal-Uffiċċju “Amministrazzjoni u Ħlas tal-Intitolamenti Individwali” (PMO), sabiex dawn l-ispejjeż jitħallsu lilu.
Peress li d-data ta’ skadenza ffissata għall-bidla fil-benefiċjarju tal-ħlas tal-ispejjeż tal-ivvjaġġar annwali għas-sena kkonċernata, jiġifieri t‑2 ta’ Mejju, ma kinitx ġiet osservata mir-rikorrent, il-ħlas tal-ispejjeż tal-ivvjaġġar annwali għal ulied il-koppja, ikkalkolati fuq il-bażi tad-distanza bejn Brussell u Madrid (Spanja), sar mill-Parlament, f’Lulju 2020, favur il-konjuġi tar-rikorrent.
Ir-rikorrent talab ir-regolarizzazzjoni tal-ħlas ta’ dawn l-ispejjeż. Permezz ta’ ittra elettronika tat‑18 ta’ Jannar 2021, is-SEAE informa lir-rikorrent li ħlas ta’ “2/12” għall-ulied dipendenti tiegħu kellu jsir mal-ħlas tas-salarju tiegħu għax-xahar ta’ Frar.
Peress li la rċieva l-ħlas mistenni mas-salarju tiegħu għax-xahar ta’ Frar u lanqas ma’ rċevih ma’ dak ta’ Marzu, ir-rikorrent tenna t-talba tiegħu numru ta’ drabi. Permezz ta’ ittra elettronika tad‑29 ta’ Marzu 2021, il-PMO informah li analiżi fid-dettall tal-fajl kienet turi li kien diġà rċieva rimbors tal-ispejjeż tal-ivvjaġġar annwali għall-ulied dipendenti tiegħu mas-salarji tiegħu tax-xhur ta’ Awwissu 2020, ta’ Diċembru 2020 u ta’ Frar 2021.
Peress li qies li kellu d-dritt li jirċievi l-ħlas tal-ispejjeż tal-ivvjaġġar annwali kollha għall-ulied dipendenti tiegħu għas-sena 2020, ir-rikorrent ikkontesta l-ammont indikat mill-PMO permezz ta’ ittra elettronika tat‑30 ta’ Marzu 2021. Is-SEAE ma weġibx għal din l-ittra elettronika.
Ir-rikorrent ressaq ilment kontra d-deċiżjoni impliċita li tirrifjuta li tikkoreġi l-kalkolu tar-rimbors tal-ispejjeż inkwistjoni, meqjus inammissibbli, inkwantu tardiv, mis-SEAE, li kkunsidra li l-att li jikkawża preġudizzju lir-rikorrent kien l-ittra elettronika tat‑18 ta’ Jannar 2021.
F’dan il-kuntest, ir-rikorrent adixxa lill-Qorti Ġenerali għall-finijiet tal-annullament tad-deċiżjoni impliċita.
Il-kunsiderazzjonijiet tal-Qorti Ġenerali
Inizjalment, il-Qorti Ġenerali fakkret li huma biss il-miżuri adottati mill-awtorità kompetenti li jipproduċu effetti legali vinkolanti tali li jaffettwaw direttament u immedjatament l-interessi tal-persuna kkonċernata, billi jbiddlu b’mod kunsiderevoli s-sitwazzjoni legali tagħha, li jikkostitwixxu atti li jikkawżaw preġudizzju u jiffissaw definittivament il-pożizzjoni tal-istituzzjoni. Il-klassifikazzjoni bħala att li jikkawża preġudizzju ma tiddependix mill-forma jew mit-titolu tal-att, iżda hija ddeterminata mis-sustanza tiegħu.
Il-Qorti Ġenerali kkonstatat, f’dan ir-rigward, li l-informazzjoni mogħtija mis-SEAE fl-ittra elettronika tat‑18 ta’ Jannar 2021 ma kinitx suffiċjenti biex tippermetti lir-rikorrent jifhem li kien ġie rrifjutat il-ħlas tas-somma totali. Għalhekk, din l-ittra elettronika ma setgħetx titqies li kienet tiffissa l-pożizzjoni definittiva tas-SEAE fir-rigward tal-ħlas tal-ispejjeż tal-ivvjaġġar annwali għall-ulied dipendenti tiegħu. Għaldaqstant din l-ittra elettronika ma setgħetx tikkostitwixxi l-bidu tad-dekorrenza tat-terminu ta’ tliet xhur previst mill-Artikolu 90(2) tar-Regolamenti tal-Persunal.
Konsegwentement, ir-rikorrent kellu raġun li jadixxi lill-amministrazzjoni, fit‑30 ta’ Marzu 2021, b’talba li kienet tistedinha tieħu deċiżjoni fir-rigward tiegħu. In-nuqqas ta’ tweġiba għal din it-talba f’terminu ta’ erba’ xhur mill-jum tat-tressiq tal-imsemmija talba kien ekwivalenti, konformement mal-Artikolu 90(2) tar-Regolamenti tal-Persunal, għal deċiżjoni impliċita ta’ ċaħda u r-rikorrent ġustament ressaq ilment għall-annullament tagħha, fit‑28 ta’ Ottubru 2021, billi osserva t-terminu ta’ tliet xhur previst mill-Artikolu 90(2) tar-Regolamenti tal-Persunal.
Sussegwentement, fir-rigward tal-Artikolu 8 tal-Anness VII tar-Regolamenti tal-Persunal, il-Qorti Ġenerali osservat li dan għandu bħala għan li jippermetti lill-uffiċjal u lill-persuni dipendenti tiegħu jivvjaġġaw, mill-inqas darba fis-sena, lejn il-post ta’ oriġini tal-uffiċjal sabiex hemmhekk jippreżervaw rabtiet familjali, soċjali u kulturali. Madankollu, huwa fil-kuntest tas-setgħa diskrezzjonali tiegħu li l-leġiżlatur iddeċieda li l-membri tas-servizz pubbliku tal-Unjoni Ewropea jiġu rrimborsati l-ispejjeż tal-ivvjaġġar annwali sostnuti fl-okkażjoni tal-leave annwali tagħhom, filwaqt li ebda regola superjuri tad-dritt tal-Unjoni jew tal-ordinament internazzjonali ma jobbligawh jirrikonoxxi tali drittijiet lill-uffiċjali u lill-membri tal-familja tagħhom. Għalhekk huwa għandu setgħa ta’ evalwazzjoni wiesgħa fid-determinazzjoni tal-kundizzjonijiet u tal-modalitajiet ta’ tali rimbors.
B’hekk, sabiex jiġi ġestit il-ħlas tal-ispejjeż tal-ivvjaġġar annwali għall-ulied dipendenti fit-terminu previst mid-dispożizzjonijiet ġenerali ta’ implimentazzjoni tal-Artikolu 8 tal-Anness VII tar-Regolamenti tal-Persunal (iktar ’il quddiem id-“DĠI”), adottati mill-Kummissjoni u applikabbli għas-SEAE, il-PMO ffissa t‑2 ta’ Mejju bħala t-terminu għat-tressiq tat-talba prevista minn dan l-artikolu, li jiddetermina liema mill-postijiet ta’ oriġini tal-ġenituri għandu jittieħed inkunsiderazzjoni bħala bażi għall-ħlas. Fil-fatt, l-iffissar ta’ tali terminu kien kemm raġonevoli kif ukoll neċessarju sabiex tiġi żgurata l-ġestjoni ta’ bosta fajls mill-amministrazzjoni u l-ħlas tal-ispejjeż tal-ivvjaġġar fit-terminu previst mid-DĠI.
F’dan ir-rigward, ir-regola ddikjarata fil-paġna tal-intranet li tinkludi t-terminu tat‑2 ta’ Mejju tirrifletti d-deċiżjoni impliċita tas-SEAE li tallinja s-sistema applikabbli għaż-żewġ kategoriji ta’ persunal, jiġifieri l-persunal ikkollokat fl-Unjoni u dak ikkollokat barra mill-Unjoni. Din tikkostitwixxi linja ta’ gwida interna intiża li tiggarantixxi lill-uffiċjali kkonċernati trattament identiku fir-rigward tal-ħlas tal-ispejjeż tal-ivvjaġġar annwali. Fil-fatt, id-deċiżjoni ta’ istituzzjoni, ikkomunikata lill-persunal kollu u li tippreċiża l-proċedura applikabbli fil-kuntest tal-eżerċizzju tas-setgħa ta’ evalwazzjoni tagħha, tikkostitwixxi direttiva interna li għandha, bħala tali, tiġi kkunsidrata bħala regola ta’ kondotta li l-amministrazzjoni timponi fuqha nnifisha u li minnha hija ma tistax tiddevja mingħajr ma tippreċiża r-raġunijiet li jkunu wassluha biex tagħmel hekk, taħt piena ta’ ksur tal-prinċipju ta’ ugwaljanza fit-trattament.
Barra minn hekk, fid-dawl tan-natura ta’ rata fissa tal-ħlas u tat-terminu ffissat mid-DĠI għal dan il-ħlas, il-PMO ma marx lil hinn mis-setgħa ta’ evalwazzjoni tiegħu meta ppreveda li t-talba prevista mill-Artikolu 8(1) tar-Regolamenti tal-Persunal ma setgħetx tkun retroattiva. Fil-fatt, l-osservanza ta’ dan it-terminu ma tikkundizzjonax il-ħlas tal-ispejjeż tal-ivvjaġġar annwali, li huwa dritt statutorju u li jsir lil ġenitur jew lill-ieħor, iżda hija intiża sempliċement sabiex l-amministrazzjoni jkollha għad-dispożizzjoni tagħha, fi żmien utli, informazzjoni dwar id-distanza ġeografika li fuq il-bażi tagħha huwa kkalkolat l-ammont tal-ħlas.
Barra minn hekk, ir-rikorrent ma setax validament jallega li ma kienx jaf bit-terminu ffissat għat-tressiq tat-talba komuni mill-konjuġi prevista mill-Artikolu 8(1) tal-Anness VII tar-Regolamenti tal-Persunal. Dan it-terminu huwa aċċessibbli għall-persunal tas-SEAE fuq il-paġna tal-intranet ta’ din l-istituzzjoni, li huwa suffiċjenti biex jiġi stabbilit l-għarfien tal-uffiċjali u tal-membri tal-persunal li għandhom aċċess għalih.
Għaldaqstant, fid-dawl tat-tressiq tardiv tat-talba komuni tar-rikorrent u tal-konjuġi tiegħu, is-SEAE ma kisirx l-Artikolu 8(1) tal-Anness VII tar-Regolamenti tal-Persunal billi ma pproċediex għall-ħlas sħiħ tal-ispejjeż tal-ivvjaġġar annwali għall-ulied dipendenti tar-rikorrent fuq il-bażi tad-distanza bejn Madrid u Washington, DC.